정조 8년 · 목
具翼善冠袞龍袍。乘輿出貳極門。至仁政門外。降輿乘輦。出敦化門。至南別宮。降輦入幄決。勅使將至。出次乘輿。至正廳降輿。勅使讓先陞。予曰。大人當先陞。主人不敢先陞。勅使又辭。予曰。請同陞。陞至西宴廳。勅使曰。昨日則有賓主之禮。而今日則俺等便爲主人。請易椅而坐。予曰。不敢當矣。請行拜禮。勅使辭不敢當。予曰。然則請如昨日例先揖矣。勅使曰。當遵命矣。請就椅。予陞座。勅使就椅。予命時原任大臣入參。予曰。昨日奉接。未克從容。終賓耿耿。不能自已。日氣甚寒。館宇疏冷。僉大人夜來氣力何如。勅使曰。申飭之故。館宇穩便。寢食俱安。多荷聖念矣。予曰。上勅大人年紀幾何。勅使曰。虛度六十年矣。副勅大人年紀幾何。勅使曰。五十七年矣。予曰。僉大人資級居何。上勅曰。官是一品。所掌則侍衛軍兵矣。副勅曰。俺是文官。出入翰院內閣。居二品。方爲皇諸子師傳矣。予曰。皇子年紀幾何。副勅曰。卽皇上第十七子。而年方十六矣。予曰。副勅大人旣是翰院近臣。必優長於詞翰矣。副勅曰。筆法則荒拙。不能成字。詩則或爲皇上唱酬矣。予曰。上勅大人。旣領侍衛軍兵。則似是近密之臣矣。上勅曰。時時入侍。如有動兵等事。則俺必預知矣。予曰。詞翰間。願得僉大人手蹟也。上勅曰。武職出身。不嫻文墨。而畵則有素癖矣。副勅曰。筆則不得成樣。詩則工拙間。當構呈矣。予曰。然則願得上勅大人畵法。上勅曰。雖好畵格。而摸寫不能。實難奉敎矣。予曰。懸于此楣者。卽崇大人筆蹟。僉大人豈不及於此耶。副勅曰。筆則何敢望崇大人也。而詩則當效嚬。第於館所。當構思以送矣。予曰。副勅大人。以皇子師傅而出來。可認皇上特遣之盛念。昨日五種物之贈遺。至及於儲宮。此莫非僉大人體皇上眷待之意。而如是慇懃到底。莫非皇恩。曷勝感謝。副勅曰。皇上之特遣俺等。專爲貴國封册之慶。則俺等亦豈敢不體皇上之意乎。接待供饋之節。若是款洽。俺等實多感謝。至於不腆之物。爲供王世子遊玩之具矣。反承珍謝之敎。不勝惶愧。予曰。上勅大人年紀已高。遠路驅馳之餘。能無憊乎。上勅曰。仗得皇靈。且爲貴國慶事而來。故身家安吉。誠多幸矣。予曰。僉大人有子女幾何。上勅曰。有四子五女。孫則一人也。副勅曰。只有九歲獨子矣。予曰。上勅大人。可謂福人。諸子方居何職。上勅曰。二子則文官出身。職爲六品。其餘學文習武。而問及家事。尤用感激矣。予曰。年前皇上盛京行幸時。至有御製頒賜之事。陪臣奉來。而係是小邦罕有之恩數。故卽爲刻揭奉安。亦有印本餘件。以備僉大人取覽之資。果欲奉覽否。上勅曰。旣有皇筆。願一奉覩矣。副勅曰。俺則伊時陪從於盛京。知有此事。願爲得見矣。予曰。奉來之除。事體難便。但欲一覽。則不必奉來。而旣有印本餘件。僉大人如有持去之意。則當奉來矣。勅使曰。貴國旣有皇筆之印刻。則俺等持去印本。然後如或有皇上下問之事。可以仰達矣。予曰然。則方命奉來矣。勅使曰。徐徐付送於館所。則當從容奉覽矣。予曰。奉來時有袛迎節次。今當非久來到矣。今日宜設宴禮。而適値小邦齋日。不得設宴。亦不得用樂。主人之心甚不安。數器茶果。只令備待。而數日後欲請宴於仁政殿。可許光臨否。勅使曰。勿論茶禮與宴禮。旣値齋日。爲客之道。不當飮宴。茶禮亦賜停免。而行期有難遲滯。明日許歸則幸矣。予曰。今未數日。請歸一節。非所可論。而明日罷齋後。再明當小宴。伊後請留數日爲計。明發之說。誠是意外矣。勅使曰。俺等行期。自有來時定奪之事。實難遲留。而盛意如此。再明行宴後。卽許發程爲望。予曰。在前無如是速還之例。何可如是草草。再明宴禮後。更留數日爲望。勅使曰。俺等去來。皆有日子定限。而來時雪塞。旣多遲滯。初七日發去。尙云遠矣。屢敎至此。實難更留矣。予曰。屢度請留。終無肯意。主人之心。深庸歉歎。勅使曰。俺等行事。始擬初一日入來。初四日發去矣。今旣以初三日入來。且念來時皇上以若未及歲前回還。則必趁上元爲敎。今若不及則當被責罰。俺等之實情如此。更勿挽留。千萬幸甚。予曰。初九還發。亦可及於上元之期矣。勅使曰。皇命旣如是。初七發去。尙難趁期。更留數日。亦云無益。體諒特許爲望。予命領左相進前請留。勅使曰。皇限迫頭。而重違屢請。旣以初七離發爲定。此已萬萬悶隘。今雖荷議政大臣之來挽。而更難退期。幸勿靳許。俾俺等得免皇上責罰之地幸也。予又命領左相傳語曰。數日差退。旣非大段遲滯。更加勉從焉。勅使曰。皇限難越。莫副盛挽。極知不安。予曰。欽差詔勅。何時不有。而至於今番。則封册之禮。旣已特準。詔勅之來。亦出特差。在小邦感戴之意。固宜請留多日。以伸區區之忱。而屢次請挽。至以恐被罪罰爲辭。固不敢更事煩請。而此心悵缺。無可言矣。勅使曰。請留之意。若是勤摯。今又年光大臣來請。謹當更留一日。以初八日發行計矣。予曰。今承更留一日之言。在小邦。誠多幸矣。勅使曰盛意難孤。更退一日。今又遣老大臣。如是致謝。尤極不安。予曰。日寒如此。饌品不精。故不得强請。而如干內饌。當追送於館所。試爲下箸則幸矣。仍命撤床。少頃皇筆帖奉來。前導鼓吹以入。予降階祗迎。勅使亦降階柢迎。入就廳內。予授皇筆兩帖於兩勅使。勅使跪受披見訖。曰果善爲摹刻矣。初欲持去。見有御諱。不敢晏然受去。予曰。此則過矣。且中國貴人。豈無皇筆之奉玩。而此係小邦稀貴之蹟。故望僉大人之收去矣。勅使曰。盛敎如此。當奉去矣。禮畢予起座。勅使亦起。予至階末。行相揖禮。仍降階。勅使隨至。予請還入。勅使曰。當待國王乘輿後入去矣。予乘輿出中門。還入小次。命召通官。烏林佈等五人進前。予曰。爾等夜來安過。而烏林佈病狀亦何如。通官等對曰。無事。知荷國王恩德矣。予命烏林佈題給六君子湯方文及蔘料事。分付戶曹。少頃出次乘輿。出大門外。降輿乘輦訖。命時原任大臣入侍。又命遠接使入侍。予曰。兩勅人品大體如何。趙時俊曰。上勅則凡事從順便。而副勅則稍似苛察矣。予命司饔提調入侍。沈頥之進前。予曰。此爲沈頥之耶。渠安敢唐突入侍也。渠爲都憲。今爲幾日。而顧瞻觀望。情態可惡。至於前吏判疏批出後。始乃以李魯春勘罪之疏。不先不後。投呈於昨日近勅之朝乎。渠之本末情態。予所洞知。今乃不體予撫摩拂拭之意。有此回戀計較之習。豈不萬萬巧惡耶。日前旣以職務相妨之故。命遞都憲。則今不必更除此職。而憲長下批。予意有在。居職多日。安往不爲。草草一疏。便同塞責。今又冒入前席。渠安敢如是放恣乎。不但此也。疏中有夏賊二字。而殆若泛說者然。此豈非萬萬絕痛處乎。如此之類。必也一番鞫問。然後可以究得其情狀矣。顧謂領敦寧鄭存謙等曰。今當洞諭於卿等。卿等試聽之。凶逆之種。從古何限。而至於夏賊。卽窮天地亘古今。所未有所未聞之劇逆。今日朝廷。苟有一分義理。則主辱臣死之義。政謂此也。大抵夏賊出後。無一人效死沬血之擧。今日朝廷。可謂存乎亡乎。臣死之義。雖難責之於今人。而世道漸壞。義理愈晦。非但無碎首刳腹之人而已。竝與若浼之義而無之。至於魯春之疏而極矣。設使尹得孚賢也。旣爲夏賊首先薦拔之人。則爲今日臣子者。固不宜泚筆於此。而投疏營護。無難爲此。人心世道之壞亂無餘。推此可知。此豈非卿等之責耶。誣之一字。豈可言之於今日。而其視 先朝諸臣惓惓於明義辨誣之義。誠不啻相反。豈非大可寒必處乎。自卿等恬嬉玩愒。只工於避事謀身之計。致使明義錄義理日就湮晦。卿等有何見予之顏乎。予之本意。惟在於保合太和。而變怪層生。至於今日事。而君綱臣分。可謂無餘地矣。沈頥之之觀望汎忽。當置何律。今番處分。渠安敢着帽而立於前乎。至於洪仁浩徑出之疏。所謂未知其旨意云者。予亦以爲非矣。而其時玉堂亦豈成說乎。訓將彈駁。何關義理。而至於張皇聯疏之擧。若其當言之事。顧瞻不爲。其習絕可痛也。此豈非卿等不善對揚之致耶。今日洞諭。蓋欲使廷臣知予明義理之本意。予之苦心。領相則或可相知。而目下世道之乖亂。倫彝之斁敗。日甚一日。與講明義理。漸就一反。此果孰主張是耶。窩窟必有在矣。亦豈一魯春之所自辦也。卿等自今爲始。只思明義理扶倫彝之道也。存謙曰。聖敎至此。臣等緩於懲討之罪。萬死無惜矣。領議政徐命善曰。魯春事果無形矣。肆然言及於夏賊所獎之人。世道至此。寧不懍然。夏賊出後。至今苟存。莫非臣等之死罪。更何仰達也。左議政洪樂性曰。未能沬血討賊。莫非臣等之罪。判府事李福源曰。世變至於李魯春而極矣。莫非臣等緩於討逆之罪也。判府事金熤曰。李魯春之疏出。而人心世道。一至於此。臣等之罪。萬戮猶輕也。予曰。魯春爲人。予所習知。決不敢獨辦此事。不下一杖。必當取服。而予亦不欲必爲究問也。仍命當直都事申史源進前。下敎曰。爾於卽刻內。押去沈頥之。荐棘於黑山島。而如或有中間遲滯及書札交通之事。則當該都事。各別重勘。爾其出去。卽爲押去也。上曰沈頥之之如是處分。在渠猶屬薄勘。而外人之不知裏面者。必謂以頥之論魯春而被罪云爾。則恐難解惑。卿等其陳所見。命善曰。外面驟看。果如聖敎。而頥之處分後。卽又明正魯春之罪。則庶可以解疑於外人矣。存謙等曰。先罪頥之。次治魯春。則外人疑惑。何必處也。予曰。大司憲沈頥之爲先遞差。李魯春爲先嚴囚南間。單子使之還宮前捧入。仍進發入敦化門。至仁政門外。降輦乘輿。由貳極門還內。